## Priopćenje Ustavnog suda Republike Hrvatske broj U-VII-1174/1999 od 27. prosinca 1999.

### NN 146/1999 (28.12.1999.), Priopćenje Ustavnog suda Republike Hrvatske broj U-VII-1174/1999 od 27. prosinca 1999.

# USTAVNI SUD REPUBLIKE HRVATSKE

Ustavni sud Republike Hrvatske u postupku nadzora ustavnosti i zakonitosti
izbora, temeljem odredbe članka 125. alineja 7. Ustava Republike Hrvatske
i članaka 85. i 86. Ustavnog zakona o Ustavnom sudu Republike Hrvatske
("Narodne novine", broj 99/99), u povodu podneska Hrvatske socijalno liberalne
stranke od 24. prosinca 1999. godine glede izvješća Državnog izbornog povjerenstva
br. 3 od 22. prosinca 1999. godine, na sjednici održanoj 27. prosinca 1999.
godine, izdaje sljedeće

## **PRIOPĆENJE**

I. Državno izborno povjerenstvo u izvješću br. 3 od 22. prosinca 1999.
godine utvrdilo je pod točkom 3. popis biračkih mjesta po državama.

Podneskom od 24. prosinca 1999. godine Hrvatska socijalno liberalna
stranka navodi da navedeno izvješće nije u suglasju sa Zakonom o izborima
zastupnika u Hrvatski državni sabor ("Narodne novine", broj 116/99) u dijelu
u kojem se biračka mjesta u inozemstvu određuju u prostorijama koje nisu
službene prostorije hrvatskih diplomatsko-konzularnih predstavništava,
pa traži od Ustavnog suda Republike Hrvatske da ga u izvršavanju nadzora
nad ustavnošću i zakonitošću izbora poništi u tome dijelu i po potrebi
upozori Državno izborno povjerenstvo i Vladu Republike Hrvatske na nezakonitost
postupanja.

U objašnjenju svoga zahtjeva Hrvatska socijalno liberalna stranka navodi:

- da se ne može prihvatiti shvaćanje Državnog izbornog povjerenstva
prema kojem bi samim odobrenjem države primateljice da se izbori održe
u prostorijama koje nisu službene prostorije diplomatskih misija i konzularnih
ureda Republike Hrvatske, navedene prostorije *ipso iure* stekle status
službenih prostorija diplomatsko-konzularnih predstavništava Republike
Hrvatske;

- da odobrenje države primateljice, prema Zakonu o vanjskim poslovima
("Narodne novine", broj 48/96) i propisima međunarodnog prava, predstavlja
tek jednu od tri pretpostavke za osnivanje diplomatsko-konzularnih predstavništava
(druge dvije su - prijedlog Vlade i odluka Predsjednika Republike);

- da pozivanje na dosadašnju praksu Ustavnog suda Republike Hrvatske
nije od pravnog značaja, jer se ista temeljila na propisima koji su prestali
važiti tj. na Zakonu o izborima zastupnika u Sabor Republike Hrvatske i
kojima je bilo određeno da se biračko pravo u inozemstvu ostvaruje, osim
u diplomatsko-konzularnim predstavništvima i u inozemnim uredima Republike
Hrvatske koje nisu službene prostorije diplomatskih misija i konzularnih
ureda.

II. Ustavni sud ne nalazi da je izvješće Državnog izbornog povjerenstva
br. 3 od 22. prosinca 1999. godine, u dijelu koji se osporava, u nesuglasju
sa Zakonom o izborima zastupnika u Hrvatski državni sabor.

Spomenuto Izvješće u skladu je s dosadašnjom praksom Ustavnog suda (Rješenje
broj U-VII-202/1992 i U-VII-208/1992 od 24. srpnja 1992. - "Narodne novine",
broj 47/92; Rješenje broj: U-VII-216/1992 od 27. srpnja 1992. - "Narodne
novine", broj 47/92; Priopćenje 5, broj: U-VII-872/1995 od 26. listopada
1995. - "Narodne novine", broj 88/95; Rješenje broj: U-VII-710/1997. od
10. lipnja 1997. - "Narodne novine", broj 60/97 i Rješenje broj: U-VII-741/1997.
- od 13. lipnja 1997. - "Narodne novine", broj 62/97), prema kojoj se ostvarivanje
biračkog prava hrvatskih državljana u inozemstvu osigurava isključivo u
organizaciji diplomatskih misija i konzularnih ureda uz suglasnost države
primateljice i u mjestima koja ona odobri. Tako određena biračka mjesta,
izvan zgrada diplomatsko-konzularnih predstavništava smatraju se područjem
diplomatsko-konzularnog predstavništva. Pored odobrenja države primateljice
na tim je prostorima potrebno osigurati odvijanje izbora pod nadzorom Državnog
izbornog povjerenstva i postupanje ostalih izbornih tijela (birački odbori,
promatrači) u skladu sa zakonom.

Biračka mjesta u diplomatsko-konzularnim predstavništvima, prema članku
6. Zakona o izborima zastupnika u Hrvatski državni sabor mogu se odrediti
i u prostorima koji se, prema hrvatskim propisima, propisima međunarodnog
prava i prethodno pribavljenoj suglasnosti države primateljice, smatraju
područjem diplomatsko-konzularnog predstavništva Republike Hrvatske, za
obavljanje izbornih radnji za vrijeme provođenja izbora.

Prema odredbama iz članka 12. Bečke konvencije o diplomatskim odnosima
iz 1961. godine ("Narodne novine" - Međunarodni ugovori, broj 12/93) i
članka 4. stavka 5. Bečke konvencije o konzularnim odnosima iz 1963. godine
("Narodne novine" - Međunarodni ugovori, broj 12/93) država pošiljateljica
može, uz prethodnu suglasnost države primateljice, koristiti prostor (za
npr. otvaranje ureda) i izvan sjedišta misije i konzularnog sjedišta koji
u tom slučaju čini dio misije odnosno konzularne službe.

Određivanjem biračkih mjesta u takvim prostorima nije riječ o osnivanju
diplomatsko-konzularnih predstavništava, nego isključivo o korištenju dodatnog
prostora misije odnosno konzularne službe za svrhe provođenja izbora za
što je dovoljna prethodna suglasnost države primateljice.

Ustavni sud ne smatra da bi u ovoj stvari morao odstupiti od svoje dosadašnje
prakse samo zato što se u Zakonu o izborima zastupnika u Hrvatski državni
sabor više ne navode inozemni uredi kao moguća biračka mjesta, pored diplomatsko-konzularnih
predstavništava. Naime, dosadašnja praksa Ustavnog suda nije uvjetovana
postojanjem inozemnih ureda kao oblika inozemnog predstavništva države:
ona je ostala ista i nakon stupanja na snagu Zakona o vanjskim poslovima
("Narodne novine", broj 48/96), koji poznaje samo diplomatske misije i
konzularne urede. To nedvosmisleno potvrđuje Rješenje Ustavnog suda broj:
U-VII-741/1997 od 13. lipnja 1997. godine, doneseno u istovrsnoj stvari
i povodom zahtjeva istoga podnositelja!

Podneskom Hrvatske socijalno liberalne stranke nije dovedena u sumnju
suglasnost države primateljice glede određivanja biračkih mjesta.

III. Temeljem izloženog, Ustavni sud nije našao osnove za postupanje
povodom podneska Hrvatske socijalno liberalne stranke od 24. prosinca 1999.
godine u smislu odredbe iz članka 86. Ustavnog zakona o Ustavnom sudu Republike
Hrvatske ("Narodne novine", broj 99/99 - nastavno: Ustavni zakon).

Ovo Priopćenje objavit će se u "Narodnim novinama" pozivom na članak
28. Ustavnog zakona.

Broj: U-VII-1174/1999
Zagreb, 27. prosinca 1999.

USTAVNI SUD REPUBLIKE HRVATSKE

Sudac Predsjednik

**prof. dr. sc. Petar Klarić,** v. r. **dr. sc. Smiljko
Sokol,** v. r.

Ostalo, NN 146/1999-2253